Palabuahan udaro Internasional Minangkabau

**Palabuahan udaro Internasional Minangkabau** () (IATA: PDG, ICAO: WIEE) biaso disabuik **BIM** adolah palabuahan udaro utamo di Provinsi Sumatera Barat, Indonesia. Lataknyo labiah kurang 23&nbsp;km barat lauik kota Padang, iyolah di Katapiang, Kabupaten Padang Pariaman. Palabuahan udaro ko mulai baoperasi pado bulan Juli 2005, manggantian Palabuahan udaro Tabiang di Padang. Namo palabuahan udaro maambiak namo etnis Minangkabau nan mauni wilayah ko. Ado ciek bangunan terminal nan malayani panabangan internasional jo domestik sarato langkok jo 17 gerai *check in*, 5 konveyor untuak bagasi, sarato 9 gerai panjualan tiket. Arsitektur atok terminal palabuahan udaro ko bantuaknyo bagonjong, sarupo jo arsitektur atok rumah gadang, rumah tradisional khas Minangkabau.

Pado akia taun 2013, panjang landasan pacu ditambah inggo mancapai 250 m, supayo tipe kapatabang gadang sarupo Boeing 747 jo Airbus A340 dapek pulo mandarek di siko, dan alah ado rancano untuak maubuangkan palabuahan udaro jo kota Padang jo layanan kareta api. Pangambangan terminal fase kaduo alah pulo diumuman dan kaputusannyo bamuaik di situs web PT Angkasa Pura II.

## Pambangunan
Palabuahan udaro Internasional Minangkabau dibangun sabagai pangganti Palabuahan udaro Tabiang nan alah indak lai mamanuahi syaraik dari sisi kasalamaikan panabangan sasudah 34 taun lamonyo dipakai. Pambangunan palabuahan udaro ko mulai dilakukan pado taun 2001 jo maabihan anggaran sakitar 9,4 miliar Yen, jo 10% di antaronyo (kiro-kiro 97,6 miliar Rupiah) marupokan pinjaman lunak dari *Japan Bank International Coorporation* (JICB). Konstruksinyo malibaikan kontraktor Shimizu jo Marubeni J.O. dari Japang, jo Adhi Karya dari Indonesia.

Palabuahan udaro Internasional Minangkabau tagak di atek tanah salaweh 4,27&nbsp;km² jo landasan pacu sapanjang 3.000 meter jo leba 45 meter. Panabangan domestik dan internasional dilayani dek terminal salaweh 20.568 m², nan bakapasitas sakitar 2,3 juta panompang satiok tahunnyo. Pado taun 2017, palabuahan ko ka dipalaweh duo tahap inggo mancapai 49.000 m². Jo pangambangan tu bekonyo ka dapek manampuang kiro-kiro 5,9 juta panompang per tahun.

Palabuahan udaro ko adolah palabuahan udaro kaduo di Indonesia sasudah Soekarno-Hatta nan pambangunannyo dilakukan dari sajak samulo. Rencana induak pambangunan palabuahan udaro ko dilakukan dalam tigo tahap, tahap kaduonyo dimulai pado taun 2010. Sasudah sado tahap salasai pangarajoannyo, panjang landasan palabuahan ko ka dipapanjang manjadi 3.600 meter, nan juo langkok jo landasan pangubuang (*taxiway*) paralel di sapanjang landasan.

## Transportasi Darek
Palabuahan udaro Internasional Minangkabau (BIM) dapek diakses baiak manggunoan kandaraan pribadi, maupun kandaraan umum sarupo bus jo taksi nan baoperasi satiok ari dari Kota Padang jo kota-kota lain di sakitarnyo. Salamo taun 2015, jumlah panompang di BIM alah mancapai 3,1 juta panompang. Sajalan jo pakambangan BIM, pamarintah daerah alah mambangun jalan layang di simpang ampek jalan masuak manuju BIM, nan disusua jo palebaran rueh jalan Tabiang—Duku sapanjang 10&nbsp;km nan marupokan bagian dari rueh jalan Padang—Bukittinggi.

### Bus
Palabuahan udaro ko tahubuang malalui angkutan bus jo Kota Padang.

### Kareta api
Untua manuju Kota Padang, PT (Persero) Kereta Api alah mambangun jalur kareta api baru sapanjang 4,2&nbsp;km dari Stasiun Duku manuju BIM. Proyek ko manjadikan Palabuahan udaro Internasional Minangkabau tacataik sabagai palabuahan kaduo di Indonesia nan dapek diakses malalui jalur kareta api. Uruang dari rencana samulo, angkutan kareta api nan ka mangubuangkan Stasiun Simpang Haru, Padang ko ditargetkan salesai pado Agustus 2016. Kareta Palabuahan udaro Minangkabau akhianyo dirasmikan dek Presiden Joko Widodo pado tanggal 21 Mei 2018, jo tarif dari Stasiun Padang ka Stasiun Palabuahan udaro Internasional Minangkabau anyo Rp10.000,00.

## Maskapai jo tujuan
Panabangan nan dilayani di palabuahan udaro ko samo jo palabuahan udaro sabalunnyo.Untuak panabangan domestik, antaro lain maubuangkan Padang jo Jakarta, Batam, Medan, Bengkulu, Sungaipenuh, Sipora, jo Bandung. Samantaro untuak panabangan internasional iyolah jo Kuala Lumpur, Singapura, Jeddah, jo Madinah.

Palabuahan udaro Minangkabau dapek manampuang kapatabang sarupo Airbus A300, Airbus A319, Airbus A320, Airbus A330, Airbus A340, Airbus A350, ATR 72, Boeing 747, Boeing 777, jo McDonnell Douglas MD-11. Fasilitas nan jauah labiah langkok daripado Palabuahan udaro Tabing, maningkekan aktivitas panabangan di bandaro ko.

Barikuik daftar panabangan lansuang malalui Palabuahan udaro Internasional Minangkabau:

### Maskapai panompang



### Kargo

## Rujuakan